  vk.com (Владимир Соловьев) Анжелика Тихонова корреспондент Сарапул ёросысь Нечкино черкогуртын «Культура» йӧскалык ӵектос улсын лулчеберетъя выль центр пукто. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. 170 учкисьлы залэн центрез пуктон ужъёсты 2022-тӥ арын гудырикошконэ йылпумъяны чаклало. Нечкиноысь лулчеберетъя центрын 14 клубъёс ужало, отчы 233 адями ветлэ. Одӥгез коллектив – кырӟанъя «Горлинка» ансамбльзы – «калык» нимез нуллэ. Культура юртазы арлы быдэ 180-лэсь трос ужрадъёс ортчытъяло. Учкыны оглом 7 сюрслэсь трос адями ветлэ. Лулчеберетъя центрын Удмурт культурая «Кам тулкымъёс» центр но Ӟуч культурая «Беловодье» центр ужало. Отчы пыриськисьёс лулчеберетъя кылёсбурзэс люкан бордын тыршо – кырӟанъёсты, выжыкылъёслы, дауркылъёсты, шудонъёсты гожтыса кельто, сям-йылолъёсты улӟыто, бордазы пиналъёсты но быдэ вуымтэосты кыско. Тодэ вайытом, Каракулино но Яр ёросъёсын парти ӵектос улсын кык лулчеберет юртъёсты выльдо.  Тегъёс: лэсьтӥськон Лулчеберет Сарапул Удмуртия йӧскалыкӵектосъёс  